Traktorer kørte onsdag i kortege gennem Holstebro for at protestere mod den omstridte randzonelov.

23 traktorer med landmænd fra hele Jylland kørte onsdag i kortege gennem Holstebro flankeret af betjente på motorcykel og i politibil. Optoget var arrangeret af Bæredygtigt Landbrug og skulle markere landmændenes støtte til deres kolleger i en sag om overtrædelse af den såkaldte randzonelov. Sagen begyndte onsdag i Retten i Holstebro. - Det er en manifestation af, at vi bakker op om Povl Bojer, der er anklaget i sagen, siger Lars Larsen, initiativtager til traktordemonstrationen. - Det er så vigtig en sag for landbruget, at det kræver en ordentlig mediedækning. En stribe af Bæredygtigt Landbrugs 4100 medlemmer har erklæret, at de bevidst boykotter loven, som forbyder dyrkning i en bræmme på ni meter langs vandløb og åer. Formålet med loven er at skåne vandmiljøer for kvælstof og sprøjtemidler. Povl Blak Bojer fra Thy er sammen med sønnen Christian de første, der ryger i retten som prøvesag, mens fire andre straffesager afventer deres prøvesag. Takket være politiets eskorte kunne landmændene og deres maskiner i onsdagens procession krydse lyskryds og røde lyssignaler og køre uhindrede gennem Holstebro. - Det forløb fantastisk. Vi blev eskorteret ligesom dronning Margrethe, så vi kunne køre som samlet flok gennem byen, siger Lars Larsen. - Der har været en god stemning, og vi har kun mødt positive tilkendegivelser. Folk er blevet både forbavsede og glade for at se os, siger han. Selv kørte Lars Larsen i en grøn John Deere-traktor. - Vi har lavet denne manifestation, fordi der er lavet en lov, hvor landmanden fratages dyrkningsretten på et vist antal hektar ved hans vandløb, selvom det ingen miljømæssig effekt har. Og landmanden får ikke fuld erstatning, siger Lars Larsen. - Man lavede randzoner for at fjerne kvælstof og fosfor fra vandløbene, men det har ikke haft en effekt på miljøet, mener Lars Larsen.